b'\n_START_ARTICLE_\nKy\xc3\xa4ni\n_START_SECTION_\nForretningsmodell\n_START_PARAGRAPH_\nKy\xc3\xa4nis grunnleggere hevder \xc3\xa5 ha m\xc3\xb8tt en forsker som studerte tlingit-stammen i Alaska, og som rapporterte om at dette folkeslaget ikke hadde ord for en lang rekke sykdommer, deriblant kreft og diabetes. Deres hypotese ble da at jevnlig inntak av ville bl\xc3\xa5b\xc3\xa6r og laks var forklaringen p\xc3\xa5 dette folkeslagets tilsynelatende fremragende helse._NEWLINE_Med bakgrunn i dette grunnla de selskapet i 2005 og valgte forretningsmodellen multi-level marketing (MLM) for \xc3\xa5 distributere produktene. Virksomheten ble startet opp offisielt i 2007. Totalt har selskapet rekruttert over flere hundre tusen uavhengige distribut\xc3\xb8rer p\xc3\xa5 verdensbasis, og mer enn 6.000 av disse er norske. Disse selger forskjellige kosttilskudd som i tillegg til bl\xc3\xa5b\xc3\xa6r og laks ogs\xc3\xa5 inneholder ekstrakter fra en rekke andre naturlige kilder._NEWLINE_Ky\xc3\xa4ni er medlem av det amerikanske interesseforbundet Direct Selling Association. Selskapet ble tatt opp som pr\xc3\xb8vemedlem i Direktesalgsforbundet i 2012, men fikk ikke innvilget permanent medlemskap grunnet ulovlige helsep\xc3\xa5stander i markedsf\xc3\xb8ringen. Ky\xc3\xa4ni er derimot medlem i The European Direct Selling Association Seldia. Senere ble Ky\xc3\xa4ni likevel tatt opp som medlem i Direktesalgsforbundet._NEWLINE_Mye av den europeiske utbredelsen av Ky\xc3\xa4ni har v\xc3\xa6rt basert p\xc3\xa5 personer som ogs\xc3\xa5 var sentrale i pyramidespillet Darwin International. I Sverige har vekkelsespredikanten Stefan Edefors v\xc3\xa6rt en av hovedpersonene, i Norge har Leif Lindseth v\xc3\xa6rt sentral. Begge var toppselgere i Darwin.\n_START_SECTION_\nKontroverser\n_START_PARAGRAPH_\nP\xc3\xa5standen om at tlingit-stammen skiller seg ut n\xc3\xa5r det gjelder helse, er ikke forankret i vitenskap. De er like mottakelige for kreft og diabetes som andre folkeslag, og kreft er s\xc3\xa5gar den vanligste d\xc3\xb8ds\xc3\xa5rsaken blant urfolk i denne regionen. Det er ogs\xc3\xa5 feil at tlingit-spr\xc3\xa5ket mangler ord for kreft._NEWLINE_I Sverige har selskapet hatt rask vekst, og vervet mer enn 15.000 medlemmer. Mange av disse har blitt vervet gjennom kristne milj\xc3\xb8er, og pastoren Leo Hartikainen har st\xc3\xa5tt sentralt i utbredelsen. Dette har samtidig f\xc3\xb8rt til medieoppmerksomhet rundt selskapets forretningsmodell og salgsstrategier. Den svenske Lotteriinspektionen har uttalt at selskapet opererer i en gr\xc3\xa5sone, og at det har en rekke trekk som minner om pyramidespill. I 2015 gikk de til politianmeldelse mot selskapet fordi de mente at forretningskonseptet i hovedsak gikk ut p\xc3\xa5 verving av nye medlemmer og ikke salg av produkter. Det norske Lotteritilsynet har uttalt at virksomheten har noen pyramidelignende trekk, men det er ikke gjort noen fullstendig vurdering av selskapets forretningsmodell._NEWLINE_I 2013 avsl\xc3\xb8rte det danske TV-programmet Operation X hvordan Ky\xc3\xa4ni-distribut\xc3\xb8rer tillegger produktene helbredende egenskaper og anbefaler \xc3\xa5 bytte ut vanlige medisiner med Ky\xc3\xa4ni-produkter. Den svenske toppselgeren Peter Jakobsson ble filmet med skjult kamera da han p\xc3\xa5stod at Ky\xc3\xa4ni-produktene kunne forebygge kreft. Jakobsson har en lang karriere bak seg i nettverksbransjen og var i 2004 med p\xc3\xa5 \xc3\xa5 etablere selskapet Think7 sammen med blant andre Finn \xc3\x98rjan S\xc3\xa6le. Ky\xc3\xa4ni reagerte p\xc3\xa5 disse avsl\xc3\xb8ringene ved \xc3\xa5 avslutte sitt samarbeid med Jacobsson. Marcus Dahlgren var en annen sentral person i utbredelsen av Ky\xc3\xa4ni i Sverige. I 2018 etablerte han sitt eget nettverksselskap Devide som i begynnelsen av 2019 fikk negativ medieoppmerksomhet i Sverige og varselbrev fra det norske Lotteri- og Stiftelsetilsynet. _NEWLINE_Estland forb\xc3\xb8d i 2013 distribusjon av Ky\xc3\xa4nis produkter grunnet innhold av ulovlige substanser. I Ungarn ble Ky\xc3\xa4ni i 2014 b\xc3\xb8telagt med 6 millioner Ft for utstrakt bruk av ulovlige helsep\xc3\xa5stander i sin markedsf\xc3\xb8ring._NEWLINE_Tyrkiske myndigheter kategoriserte i 2018 Ky\xc3\xa4ni som et pyramidespill. \xc3\x85ret etter gikk Ky\xc3\xa4ni ut med en uttalelse i tyrkisk media hvor de oppfordret til \xc3\xa5 ikke lese kritiske artikler om selskapet fordi de mente at disse, inkludert postede kommentarer fra personer som mente \xc3\xa5 ha tapt penger p\xc3\xa5 Ky\xc3\xa4ni, var forfalsket informasjon iscenesatt av selskapets konkurrenter for \xc3\xa5 skade deres omd\xc3\xb8mme.'